Неуспехите на Орденстат започват с реализирането междудържавния и династичен съюз, довел до създаването на Полско-Литовското обединено кралство. На 14 август 1385 година между Полша и Литва е сключена т.нар. Кревска уния, според която на следващата година литовския княз Ягело приема християнството, жени се за полската кралица Ядвига Анжуйска и става крал-консорт на Полша под името Владислав. Така обединено кралство се разпростира до Черно море на югоизток, а тевтонската държава стои между Ягело-Владислав и Балтийско море на север. Военната традиция между тевтонци – кръстоносци и литовци – езичници поддържа междудържавното напрежение, а ситуацията става още по-сложна след като папата обявява, че след покръстването на Самогития мисията на тевтонците е изпълнена и така поставя под съмнение съществуването на ордена. Избухва Полско-литовско-тевтонската война, която завършва със разгром на ордена при Грюнвалд и според Първия Торунски мир тевтонците губят Западна Прусия заедно със столицата си Мариенбург и са подчинени васално на Полско-литовската корона.